Vážení seniori, ťažko zdravotne postihnuté osoby a ich opatrovatelia!

Regionálny úrad verejného zdravotníctva so sídlom v Rožňave, Mesto Rožňava a Okresná organizácia Jednoty dôchodcov Slovenska v Rožňave Vás pozývajú na 5. ročník **Rožňavského veľtrhu pre seniorov.** Podujatie sa uskutoční 12.októbra 2022 od 7.30 v Spoločenskej sále na Mestskom úrade v Rožňave na Šafárikovej ulici.

V programe podujatia sú pripravené informačné bloky o potrebách seniorov a o prevencii z oblasti fyzického, psychického, sociálneho a spirituálneho zdravia.

Počas podujatia budú prebiehať sprievodné aktivity zamerané na zdravie, pomoc v starobe a v chorobe, bezpečnosť, sociálnu oblasť, kultúru a krásu.

Súčasťou podujatia bude tanečná zábava, ktorá bude po skončení hlavného programu v predpokladanom čase od 13.30 do 16.30, na ktorú vás srdečne pozývame. Pre účastníkov podujatia je zabezpečené občerstvenie a pre vopred nahlásených účastníkov tanečnej zábavy aj obed.

Vstup na podujatie a zábavu je bezplatný.

Prosíme seniorov, ktorí majú záujem zúčastniť sa aj na tanečnej zábave s obedom, aby svoj záujem nahlásili na obecnom úrade vo svojej obci alebo predsedovi základnej organizácie Jednoty dôchodcov Slovenska vo svojej obci, alebo priamo na Regionálnom úrade verejného zdravotníctva so sídlom v Rožňave na tel. čísle: **0905 439 276**.

Termín na nahlásenie obeda je do 06. októbra 2022.

Tešíme sa na stretnutie!